次韵范純父涵星硯月石風林屏詩
作者：蘇軾
朝代：宋

paragraphs: 月次於房歷三星，斗牛不神箕獨靈。
簸摇桑榆盡西靡，影落蘇子硯與屏。
天工與我兩厭事，孰居無事爲此形。
與君持橐侍帷幄，同到溫室觀堯蓂。
自憐太史牛馬走，伎等卜祝均倡伶。
欲留衣冠掛神武，便擊雲水歸南溟。
陶泓不稱管城沐，醉石可助平泉醒。
故持二物與夫子，欲使妙質留天庭。
但令滋液到枯槁，勿遣光景生晦冥。
上書掛名豈待我，獨立自可當雷霆。
我時醉眠風林下，夜與漁火同青熒。
撫物懷人應獨歎，作詩寄子誰當聽。